《岁晚诸君送酒赋长歌以谢之》
宋代·李处权

我有经纶天下之大志，陶冶万物之雄心。
上书几欲自藏达，君物无籍不可寻。
归来抚剑星斗近，老去援琴山水深。
混迹渔樵友麋鹿，兴发时为梁父吟。
雾雨方寒蔽林薮，黄狐跳梁苍兕吼。
岁云暮矣人白头，纳履踵决衣见肘。
茫茫大块宁终久，青史功名谁不朽。
昔贤达观有至言，破除万事无过酒。
朝来叩关闻剥啄，长须致简喜且愕。
满壶倾写清若空，一酹衰颜返丹渥。
此物难从俗士论，古今与世收奇勋。
寒谷可以回阳春，浇风亦使还其淳。
书生分量当饮温，圣清贤濁何用分。
濁醪有妙理，引人著胜地。
乘坠且不知，焉知物为贵。
扬雄嗜饮而家贫，玄嘲尚白费解纷。
屈原独醒良自苦，湘累空有些招魂。
一石亦醉淳于髡，五斗解酲刘伯伦。
卧舆当道陶渊明，骑马似船贺季真。
吏部有时甘盗瓮，丞相他年容吐茵。
古人已往不复见，忽然举觞如对面。
穷通得丧寓於此，旦暮方齐生死变。
拍浮池中固不恶，麴壘糟丘仍不薄。
一杯一杯复一杯，身世兼忘乃真乐。
不可一日无此君，今吾於酒而亦云。
安得四海尽种秫，春台寿域长醺醺。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。